როჯერ უოტერსის დისკოგრაფია
აქ წარმოდგენილია როჯერ უოტერსის დისკოგრაფია. უოტერსის სოლო კარიერა მოიცავს ოთხ ალბომს, The Pros and Cons of Hitch Hiking (1984), Radio K.A.O.S. (1987), Amused to Death (1992) და Is This the Life We Really Want?. The Pros and Cons of Hitch Hiking RIAA-მ ოქროს სტატუსით აღნიშნა. Amused to Death კრიტიკოსების მიერ ყველაზე აღიარებული ალბომია, რომელსაც ხშირად ადარებენ პინკ ფლოიდში როჯერის წევრობისას შექმნილ მასალას. თავად უოტერსი თვლის, რომ იგი ისეთივე მნიშვნელოვანია, როგორც The Dark Side of the Moon და The Wall. ალბომის ერთადერთი ჰიტური სინგლი იყო „What God Wants, Part 1“, რომელიც ბრიტანეთში 1992 წლის სექტემბერში ჩარტის #35 პოზიციას იკავებდა, ხოლო Billboard-ის Mainstream Rock Chart-ში, აშშ-ში - #5-ს. Amused to Death-ს ბრიტანეთში ვერცხლის სტატუსი მიენიჭა. ალბომის მრავალ სიმღერაში გიტარაზე უკრავს ჯეფ ბეკი. ალბომის მხარდამჭერი ტურნე არ გამართულა, თუმცა მისი სიმღერების ნაწილი პირველად შესრულდა ტურნეში In the Flesh. 1986 წელს უოტერსის სიმღერები შევიდა ანიმაციური ფილმის „როდესაც ქარი ქრის“ საუნდტრეკში. 1990 წელს, ბერლინის კედლის შემდეგ მან გამართა შოუ The Wall – Live in Berlin, რომელიც ისტორიაში ერთ-ერთი მასშტაბური როკ-სანახაობა იყო, 200 000 მაყურებლით. 1996 წელს უოტერსი, პინკ ფლოიდის შემადგენლობაში, როკ-ენ-როლის დიდების დარბაზის წევრი გახდა. 1999 წლიდან იგი აქტიურად მოგზაურობს სხვადასხვა ტურნეს ფარგლებში. 2006-2008 წლებში იგი მთლიანად ასრულებდა The Dark Side of the Moon-ს. 2005 წელს მან გამოსცა სამმოქმედებიანი ოპერა Ça Ira. 2005 წლის 2 ივლისს იგი პინკ ფლოიდის წევრებთან, ნიკ მეისონთან, რიჩარდ რაიტთან და დევიდ გილმორთან, გაერთიანდა საქველმოქმედო კონცერტზე Live 8 ერთადერთი გამოსვლისთვის. 2010-2013 წლებში მან გამართა მასშტაბური ტურნე The Wall Live, ხოლო 2017 წელს დაიწყო კონცერტები Us + Them-ის ფარგლებში.